RESOLUCIÓN do 1 de outubro de 2007 pola que se convoca un curso de patrón de navegación básico (PNB), que se desenvolverá a través da internet.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 11/10/2007

Dentro do programa de actividades que a Academia Galega de Seguridade Pública ten previsto realizar no ano 2007, e conforme as funcións atribuídas pola Lei 1/2007, do 15 de xaneiro, de creación da Academia Galega de Seguridade Pública, anúnciase a convocatoria dun curso de patrón de navegación básico (PNB) que se desenvolverá a través da internet, conforme as seguintes bases:
Primeira.-Obxectivos.
Conseguir que os integrantes dos servizos de protección civil adquiran coñecementos de navegación, así como a capacitación necesaria para poder pilotar unha embarcación no desenvolvemento das funcións encomendadas dentro dos servizos de protección civil.
Segunda.-Destinatarios.
Os cursos van dirixidos aos membros dos servizos de protección civil da Comunidade Autónoma de Galicia que teñan realizado o curso básico de protección civil e acrediten coñecementos de salvamento e socorrismo acuático e dispoñan de embarcacións de salvamento nos seus servizos.
Terceira.-Desenvolvemento.
1. Prazas: o número de prazas ofertadas para este curso é de trinta.
2. Duración e data: o curso desenvolverase a través da internet, con dúas clases presenciais.
3. Lugar: Academia Galega de Seguridade Pública. Avda. da Cultura, s/n. A Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestes cursos deberá presentar, cuberta á máquina ou con letra moi clara, a solicitude que figura no anexo, ou na páxina web
http://agasp.xunta.es.
3. O prazo para a presentación de solicitudes rematará o día 25 de outubro de 2007.
4. As solicitudes deberán estar asinadas polo/a responsable da correspondente unidade de protección civil e co selo desta, e no caso de haber máis dunha solicitude do mesmo servizo, relacionadas por orde de preferencia. Estes requisitos serán indispensables para ser admitido no curso.
5 . As solicitudes deberán tramitarse facendo uso do modelo de solicitude que aparece na páxina web:
http://agasp.xunta
, ou ben enviarse por correo á sede da Academia Galega de Seguridade Pública: avenida da Cultura, s/n, 36680, A Estrada, ao fax nº 986 59 09 88, ou poden presentarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
O contido do curso de patrón de navegación básica divídese en dúas partes:.
Teoría:
-Nomenclatura náutica.
-Seguridade.
-Navegación.
-Propulsión.
-Convenio internacional para prever as abordaxes, no que afecta a estas embarcacións.
-Balizamento.
-Lexislación.
Práctica:
Unha práctica de 4 horas de seguridade e navegación na cal se impartirán os seguintes temas:
-Xeito de utilizar o chaleco salvavidas, extintores, sinais pirotécnicos, espello de sinais.
-Manexo de cabos.
-Preparativos antes de iniciar unha manobra.
-Aplicación das regras de rumbo e goberno, velocidade de seguranza, vixilancia e identificación de marcas e balizas.
-Manobras en dársena.
-Gobernar cunha referencia de terra.
-Manobra de home á auga.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios da Academia Galega de Seguridade Pública, sen prexuízo da oportuna notificación aos seleccionados con antelación suficiente á realización do curso. Tamén se pode comprobar a admisión consultando a páxina web:
http://agasp.xunta.es
, ou ben chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregarase un certificado de asistencia. Para a obtención do título de patrón para a navegación básica (PNB) é preciso superar un exame teórico na Escola Náutico-Pesqueira de Vigo, Ribeira ou Ferrol, aboando as taxas correspondentes, e realizar a práctica oficial.
Novena.-Modificacións.
A Academia Galega de Seguridade Pública poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 1 de outubro de 2007.
P.A. (Decreto 23/1993, do 11 de febreiro)
Montserrat Bolívar Chinchilla
Secretaria xeral da Academia Galega
de Seguridade Pública
Ver referencia pdf "19800D013P033.PDF"